Diari Oficial de la Generalitat Valenciana


Sumari del DOGV 4329, del 05-09-2002 (2002/9475)

RESOLUCIÓ de 23 d'agost de 2002, del conseller d'Obres Públiques, Urbanisme i Transports, relativa al Pla Especial d'Usos i Infraestructures de la Ciutat de les Arts Escèniques, a Sagunt (València), que afecta determinats terrenys en el terme municipal de Sagunt.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4329

Data del DOGV
:   05-09-2002

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2002/9475


Data del document
:   23-08-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Sagunt
    * pla d'urbanisme
    * equipament sociocultural

RESOLUCIÓ de 23 d'agost de 2002, del conseller d'Obres Públiques, Urbanisme i Transports, relativa al Pla Especial d'Usos i Infraestructures de la Ciutat de les Arts Escèniques, a Sagunt (València), que afecta determinats terrenys en el terme municipal de Sagunt. [2002/A9475]
  
Vist el projecte de Pla Especial d'Usos i Infraestructures de la Ciutat de les Arts Escèniques, a Sagunt (València), que afecta determinats terrenys en el terme municipal de Sagunt, del qual resulten els següents:
  
Antecedents de fet
  
1. Amb data de 18 de juny de 2001, el conseller d'Obres Públiques, Urbanisme i Transports va adoptar la resolució d'aprovar definitivament el Pla Especial de Delimitació d'una Àrea de Reserva per a l'Ampliació del Patrimoni Públic de Sòl de la Generalitat Valenciana, que afecta determinats terrenys en el terme municipal de Sagunt, per a la implantació del parc cultural denominat Ciutat de les Arts Escèniques. De la mateixa manera es va establir un àmbit d'intervenció cautelar en què no podien atorgar-se llicències municipals sense l'informe previ favorable de la Conselleria de Cultura i Educació. Tot això de conformitat amb el que s'ha previst legalment per a la tramitació de plans especials d'esta índole pels articles 38, 39 i 43, per remissió de l'article 99.1 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
La dita resolució va ser publicada en el Diari Oficial de la Generalitat Valenciana número 4.027, de 22 de juny de 2001.
  
2. El present projecte de Pla Especial d'Usos i Infraestructures de la Ciutat de les Arts Escèniques, promogut per la Generalitat Valenciana, té per objecte establir l'ordenació urbanística necessària per a l'adequada implantació del parc cultural Ciutat de les Arts Escèniques de la Generalitat Valenciana a Sagunt i la seua corresponent homologació a la LRAU.
  
Pel que fa a l'abast del projecte, l'àmbit territorial afectat comprén:
  
- Els terrenys constituents de la Reserva per a l'Ampliació del Patrimoni Públic de Sòl, que seran ocupats físicament per la Ciutat de les Arts Escèniques (CAE), la superfície dels quals es xifra, segons el Pla Especial de Delimitació d'una Àrea de Reserva per a l'Ampliació del Patrimoni Públic de Sòl Ciutat de les Arts Escèniques, aprovat per Resolució de conseller de 18 de juny de 2001, en 189.992 metres quadrats.
  
- Els terrenys exteriors a esta reserva afectats pel projecte i que constituïxen l'entorn cultural de la Ciutat de les Arts Escèniques, la superfície dels quals queden en 159.549 metres quadrats dels 298.738 metres quadrats que s'afectaven en el Pla Especial de Delimitació d'una Àrea de Reserva per a l'Ampliació del Patrimoni Públic de Sòl Ciutat de les Arts Escèniques, dels quals es desafecten 139.189 metres quadrats, corresponents a la zona del moll del port.
  
3. La documentació del present Pla Especial està constituïda per una memòria justificativa i descriptiva, normes urbanístiques, fitxes tècniques, annex, estudi acústic i plans d'informació i d'ordenació.
  
Fonaments de dret
  
1. Respecte del procediment, el present projecte de Pla Especial d'Usos i Infraestructures de la Ciutat de les Arts Escèniques de Sagunt s'ha de tramitar d'acord amb el que disposen els articles del 37 al 43 de la Llei 6/1994, de 15 de novembre, Reguladora de l'Activitat Urbanística, de la Generalitat Valenciana, i els articles 168 i concordants del Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana.
  
De conformitat amb la normativa citada, correspon a esta Conselleria d'Obres Públiques, Urbanisme i Transports la convocatòria d'informació pública del present projecte de Pla Especial, amb inserció dels corresponents anuncis en el Diari Oficial de la Generalitat Valenciana i en un periòdic d'àmplia difusió en la localitat afectada per este.
  
Durant l'exposició pública el projecte diligenciat haurà d'estar depositat, per a consulta pública, en l'Ajuntament de Sagunt i en un local d'esta Conselleria situat en la capital de província. Així mateix, simultàniament, s'han de demanar els preceptius informes de les administracions sectorials que es pogueren vore afectades en les seues competències pel projecte i el dictamen dels ajuntaments afectats.
  
2. El present projecte de Pla Especial d'Usos i Infraestructures Ciutat de les Arts Escèniques de Sagunt resulta adequat per a la finalitat pretesa per este, i queda acreditat que este suposa un exercici de la potestat de planejament de conformitat amb els fins de l'article 2.2 de La LRAU, per la qual cosa no s'observa inconvenient o impediment legal perquè el projecte puga ser tramitat degudament.
  
3. El conseller d'Obres Públiques, Urbanisme i Transports és l'autoritat competent per a adoptar la present resolució, d'acord amb el que establix l'article 6 del Decret 77/1996, de 16 d'abril, del Govern de la Generalitat Valenciana, pel qual s'aprova el Reglament dels Òrgans Urbanístics, de la Generalitat Valenciana.
  
Vists els preceptes legals citats i la resta de concordant i general aplicació, resolc:
  
Primer
  
Sotmetre a informació pública el projecte de Pla Especial director d'Usos i Infraestructures Ciutat de les Arts Escèniques de Sagunt i la seua homologació a la LRAU, l'objecte del qual és establir l'ordenació urbanística necessària per a l'adequada implantació del parc cultural Ciutat de les Arts Escèniques.
  
El període d'informació pública serà d'un mes, durant el qual es podran presentar al·legacions i suggeriments davant d'esta Conselleria d'Obres Públiques, Urbanisme i Transports (av. de Blasco Ibáñez, 50, de València) o en els Servicis Territorials d'Urbanisme d'esta Conselleria a València (c/ de Gregori Gea, 27, edifici Prop, de València), on estarà depositat el projecte degudament diligenciat, així com en l'Ajuntament de Sagunt, per a la seua consulta pública.
  
Segon
  
Demanar dictamen sobre el projecte sotmés a informació pública a l'Ajuntament de Sagunt.
  
Tercer
  
Sol·licitar informes a les distintes administracions sectorials exigits per la legislació reguladora de les seues respectives competències afectades pel present projecte.
  
Quart
  
Publicar esta resolució per a la seua efectivitat i coneixement general en el Diari Oficial de la Generalitat Valenciana i en un diari d'àmplia difusió en el municipi de Sagunt.